stanford-oval/wikipedia huggingface dataset:
สมศักดิ์ เทพานนท์
ชีวิตนักร้อง

หลังจากออกจากการเรียนมาได้ฝึกเล่นเครื่องดนตรีกีตาร์ฮาวายเป็นชิ้นแรก จากนั้นได้สมัครเข้ารับราชการที่กองดุริยางค์ทหารเรือ รุ่นเดียวกับ สมยศ ทัศนพันธ์ เสน่ห์ โกมารชุน และสุรสิทธิ์ สัตย์วงศ์ ซึ่งได้ร่วมกันจัดตั้งวงดนตรีแจ๊สสำหรับเต้นรำขึ้น ต่อมาได้เข้าเป็นศิษย์ของครูฮอน หาญบุญตรงนักดนตรี นักแต่งเพลงชื่อดังในสมัยนั้น สมศักดิ์จึงสามารถเล่นเครื่องดนตรีได้หลายชนิด เช่น กีตาร์, กลอง, เปียโน
จากนั้นได้ย้ายมาอยู่กับคณะละครนิยมไทยได้สักพักหนึ่ง แล้วย้ายไปวงดนตรีเทศบาลนครกรุงเทพฯ ซึ่งมีมงคล อมาตยกุลเป็นหัวหน้าวง ที่วงเทศบาลนครกรุงเทพฯนี้เองที่สมศักดิ์ได้ลองแต่งเพลงเป็นครั้งแรก คือเพลง "ค่อนคืน" อยู่กับวงได้ 4 ปี ก็ย้ายมาอยู่กับวงดนตรีดุริยะโยธินของกองทัพบกไทย
จนกระทั่งในปี พ.ศ. 2496 ขณะอายุได้ 29 ปี ครูเวส สุนทรจามร ชวนมาอยู่วงดนตรีกรมประชาสัมพันธ์หรือวงดนตรีสุนทราภรณ์ ในตำแหน่งมือกลองแล้วเลื่อนมาเป็นมือกีตาร์เบส ต่อมาได้ขึ้นเป็นนักร้องและนักประพันธ์เพลงหลากหลายบทเพลง
บั้นปลายชีวิต

สมศักดิ์ เทพานนท์ เกษียณอายุราชการเมื่อ พ.ศ. 2528 แต่ยังคงแต่งคำร้องและทำนองไว้อีกหลายเพลง ทั้งเป็นนักร้องรับเชิญให้กับ วงดนตรีสังคีตสัมพันธ์ ของ วินัย จุลละบุษปะ และวงดนตรีกรมประชาสัมพันธ์บ้างเป็นครั้งคราว
สมศักดิ์ เทพานนท์ ป่วยเป็นโรคเบาหวาน ในระยะหลังเกิดอาการแทรกซ้อน จนเสียชีวิตเมื่อวันที่ 26 กรกฎาคม พ.ศ. 2537 ขณะอายุได้ 70 ปี
รางวัล

แผ่นเสียงทองคำพระราชทาน พ.ศ. 2509 เพลง รักเธอเสมอ  ขับร้องคู่  รวงทอง ทองลั่นทม
ผลงาน

ผลงานการขับร้อง ซึ่งส่วนใหญ่ท่านเป็นคนแต่งเองและขับร้องเอง
เจ็บ, บ้านนาราตรี(คู่มาริษา อมาตยกุล), รักเธอเสมอ(คู่รวงทอง ทองลั่นธม), บัวกลางบึง, พี่รักจริง(คู่มาริษา), อย่าลืมฉัน(คู่ศรีสุดา), รักใครกันแน่(คู่วินัย,เลิศ,ศรีสุดา), จุดใต้ตำตอ(คู่เลิศ,ศรีสุดา), หนีไม่พ้น(คู่เลิศ,ศรีสุดา), ไม่รักใครเลย(คู่วินัย,เลิศ,ศรีสุดา), เริงลีลาศ(คู่เลิศ), คลื่นสวาท(คู่วรนุช), รักร้าง, คู่ชีวิต(คู่รวงทอง), ไม่รู้จะบอกอย่างไร, เพราะรักที่รัก เป็นต้น
ผลงานการแต่งเพลง
1. เพลงทั่วไป
ขวัญใจเจ้าทุย(รวงทองร้อง), หงส์กับกา(รวงทองและวินัยร้อง), ไม่รักใครเลย(ร้องคู่วินัย,เลิศ,ศรีสุดา), หนีไม่พ้น(ร้องคู่เลิศ,ศรีสุดา), รักใครกันแน่(ร้องคู่วินัย,เลิศ,ศรีสุดา), ไพรพิศดาร(เลิศ,ศรีสุดาร้อง), ปลูกรัก(เอื้อร้อง), อุ่นไอรัก(รวงทองร้อง), รอคำรัก(รวงทองร้อง), ไม่ใกล้ไม่ไกล(รวงทองร้อง) นกเขาไพร(เลิศ,ศรีสุดาร้อง), ไม่มีหวัง(วรนุขร้อง), สั่งใจ(ชวลีร้อง), คลื่นสวาท(ร้องคู่วรนุช), ครูสอนรัก(เลิศ,ศรีสุดาร้อง),  ใครลิขิต (อ้อย อัจฉราร้อง), สวยจริงรักจริง(วินัย,เลิศ,เอื้อร้อง), เพลงเนรมิต(ศรีสุดาร้อง), จะทำยังไง(วินัย,เลิศ,เอื้อร้อง), มนต์นางรำ(เลิศร้อง), รักฉันสักคน(ศรีสุดาร้อง), รักจ๋า(อ้อย อัจฉราร้อง), หาดสวรรค์สรรสวาท(โสมอุษาร้อง), บอกแล้วว่าอย่า(จั่นทิพย์ร้อง) เป็นต้น
2. เพลงรำวง
รำวงหมองู, รำวงปูจ๋า, รำวงเทวีศรีนวล, รำวงฝนมาทุยหาย, รำวงบ้านใกล้ใจรัก, รำวงมาลัยรจนา, รำวงฝากรัก, รำวงเดือนลอยฟ้า, รำวงใต้แสงจันทร์รำวงไทยขายไทยซื้อ, รำวงชมสวรรค์, เริงเพลงกลองยาว, รำวงละอบายมุข, รำวงรอคู่รำ, รำวงลูกไม้เก่า, รำวงหมู่เฮา, รำวงบ้านป่าพาสุข, เฮฮาวาตูซี่ เป็นต้น
แหล่งข้อมูลอื่น

สมศักดิ์ เทพานนท์ เพลง "เที่ยงคืน"[ลิงก์เสีย] ไทยโพสต์ แทบลอยด์, 8 กุมภาพันธ์ 2552
โรงเรียนอุดมดรุณี

| โรงเรียนอุดมดรณี |
| --- | --- |
Udomdarunee School
ที่ตั้ง
th
351 ถนนจรดวิถีถ่อง ตำบลธานี อำเภอเมืองสุโขทัย จังหวัดสุโขทัย
พิกัด: 17°00′52″N 99°49′13″E﻿ / ﻿17.014414908095212°N 99.82022655672101°E﻿ / 17.014414908095212; 99.82022655672101
ข้อมูล
ชื่อเดิม: โรงเรียนสุโขทัยวิทยาคม (ฝ่ายสตรี) (2465-2472)
ประเภท: โรงเรียนประจำจังหวัดของรัฐ โรงเรียนมัธยมศึกษาขนาดใหญ่พิเศษ
ก่อตั้ง: 20 กุมภาพันธ์ พ.ศ. 2461; 107 ปีที่แล้ว (2461)
สถานะ: เปิดทำการปกติ
โรงเรียนพี่น้อง: โรงเรียนสุโขทัยวิทยาคม
หน่วยงานกำกับ: สำนักงานเขตพื้นที่การศึกษามัธยมศึกษาสุโขทัย สำนักงานคณะกรรมการการศึกษาขั้นพื้นฐาน กระทรวงศึกษาธิการ
รหัส: 64012011
ผู้อำนวยการ: สาโรช เกตุสาคร (ตั้งแต่ปี 2564)
ระดับชั้น: มัธยมศึกษาปีที่ 1 - 6
จำนวนนักเรียน: 2,094 คน (2566)
ระบบการศึกษา: ในระบบ
ภาษาที่ใช้เป็นสื่อการสอน:  ภาษาไทย  ภาษาอังกฤษ  ภาษาจีน  ภาษาญี่ปุ่น  ภาษาฝรั่งเศส
สี:    กรมท่า - ขาว
คำขวัญ: เรียนเยี่ยม ประพฤติดี กีฬายอด วิสาสา ปรมาญาติ (ความคุ้นเคย เป็นญาติอย่างยิ่ง) (คติ)
เพลง: มาร์ชโรงเรียนอุดมดรุณี
เว็บไซต์: http://www.ud.ac.th
โรงเรียนอุดมดรุณี (อังกฤษ: Udomdarunee School; ย่อ: อ.ด./UD) หรือในอดีตคือ โรงเรียนสตรีประจำจังหวัดสุโขทัย "อุดมดรุณี" เป็นโรงเรียนรัฐบาลมัธยมศึกษาขนาดใหญ่พิเศษ ในอำเภอเมืองสุโขทัย จังหวัดสุโขทัย สังกัดสำนักงานเขตพื้นที่การศึกษามัธยมศึกษาสุโขทัย เป็นโรงเรียนที่มีสัดส่วนนักเรียนหญิงสูงกว่านักเรียนชายราว 12:1 คน ปัจจุบันรับนักเรียนแบบสหศึกษา เป็นโรงเรียนประธานสหศึกษาเขตพระแม่ย่า และเป็นโรงเรียนสตรีแห่งแรกในจังหวัดสุโขทัย
ประวัติ

เดิมทีโรงเรียนอุดมดรุณี เป็นส่วนหนึ่งของโรงเรียนประจำจังหวัดสุโขทัย "สุโขทัยวิทยาคม" ที่ก่อตั้งในปีพ.ศ. 2441 โดยในขณะนั้น รับนักเรียนแบบสหศึกษา มีที่ตั้งอยู่บริเวณเหนือวัดราชธานี จนวันที่ 29 พฤษภาคม 2448 ทางโรงเรียนก็ได้ย้ายไปยังบริเวณหลังตลาดธานี หรือบริเวณสนามเด็กเล่น เชิงสะพานพระร่วง
ในปีพ.ศ. 2461 โรงเรียนก็ได้แยกโรงเรียนเป็นสองโรงเรียนคือ โรงเรียนชายประจำจังหวัดสุโขทัย "สุโขทัยวิทยาคม" และโรงเรียนสตรีประจำจังหวัดสุโขทัย "อุดมดรุณี" จากนั้นในวันที่ 26 สิงหาคม 2472 ก็ได้ย้ายโรงเรียนชายประจำจังหวัดสุโขทัย "สุโขทัยวิทยาคม" ไปเปิดใหม่บริเวณใต้วัดไทยชุมพล แล้วให้ส่วนที่เดิมให้เป็นโรงเรียนสตรีประจำจังหวัดสุโขทัย "อุดมดรุณี"
ต่อมาในวันที่ 16 กุมภาพันธ์ พ.ศ. 2474 พระบาทสมเด็จพระปกเกล้าเจ้าอยู่หัว รัชกาลที่ ๗ มีพระบรมราชโองการ ยุบรวมบางมณฑลและบางจังหวัด โดยจังหวัดสุโขทัย ถูกยุบเลิกและโอน อำเภอสุโขทัยธานี อำเภอบ้านไกร อำเภอคลองตาล กิ่งอำเภอลานหอย และกิ่งอำเภอโตนด มาขึ้นการปกครองกับจังหวัดสวรรคโลก ทำให้โรงเรียนมีสถานะเป็นโรงเรียนสตรีประจำอำเภอสุโขทัยธานี "อุดมดรุณี" แต่ในอีก 8 ปีต่อมา วันที่ 17 เมษายน พ.ศ. 2482 มีการเปลี่ยนแปลงชื่อจังหวัดสวรรคโลก เป็นจังหวัดสุโขทัย ทำให้โรงเรียนมีสถานะเป็น โรงเรียนสตรีประจำจังหวัดสุโขทัย "อุดมดรุณี" อีกครั้ง
ในเวลาต่อมาทางโรงเรียนก็ได้ย้ายที่ตั้งมาบริเวณตรงข้ามกับสำนักงานเทศบาลเมืองสุโขทัยและตั้งตรงมาโดยตลอดจนถึงปัจจุบัน ภายหลังก็ได้ปรับจากโรงเรียนสตรี มาเป็นโรงเรียนสหศึกษามาจนถึงปัจจุบัน
ข้อมูลทั่วไป

ชื่อภาษาไทย: อุดมดรุณี
ชื่อภาษาอังกฤษ: Udomdarunee
ตัวย่อ:  อ.ด. / UD
ที่อยู่: เลขที่ 351 ถนนจรดวิถีถ่อง ตำบลธานี อำเภอเมืองสุโขทัย จังหวัดสุโขทัย
จำนวนนักเรียนและบุคลากร: นักเรียน 2,094 คน
วิสัยทัศน์: ภายในปี 2571 ผู้เรียนเป็นบุคคลแห่งการเรียนรู้ มีสมรรถนะแห่งศตวรรษที่ 21 ประพฤติตนตามวิถีชนคนคุณธรรม
คติ: วิสาสา ปรมาญาติ (ความคุ้นเคย เป็นญาติอย่างยิ่ง)
เพลง: มาร์ชโรงเรียนอุดมดรุณี (เพลงมาร์ช)
ข้อมูลทั่วไป > สัญลักษณ์ประจำโรงเรียน

นางนพมาศถือดอกประทีป
นางนพมาศ: สัญลักษณ์ของโรงเรียน โดยนักเรียนโรงเรียนอุดมดรุณีจะเรียกตัวเอกว่า ลูกหลานนพมาศ
ดอกประทีป: ความก้าวหน้าสว่างไสวดุจดวงประทีปปัญญา
สีน้ำเงิน: สีประจำโรงเรียน
พื้นที่เเละอาคารสถาน

โรงเรียนอุดมดรุณีมีพื้นที่ทั้งหมด 19 ไร่ 1 งาน หรือประมาณ 30,800 ตารางเมตร เป็นที่ดินประเภท ได้รับบริจาคหรือให้ใช้
แปลงที่ 1 เนื้อที่ 18-1-0 ไร่ กรรมสิทธ์ถือครอง ที่ราชพัสดุ
แปลงที่ 2 เนื้อที่ 0-1-0 ไร่ กรรมสิทธ์ถือครอง ที่ราชพัสดุ
แปลงที่ 3 เนื้อที่ 1-0-0 ไร่ กรรมสิทธ์ถือครอง ที่ราชพัสดุ
โดยโรงเรียนอุดมดรุณีมีความหนาแน่นนักเรียนต่อพื้นที่คิดเป็นนักเรียน 1 คนต่อ 14 ตารางเมตร เป็นโรงเรียนที่มีความหนาแน่นของนักเรียนสูงสุดในจังหวัดสุโขทัย
| อาคาร/สถานที่ | ชื่อ | ปีก่อสร้าง | หมายเหตุ |
| --- | --- | --- | --- |
| 1 | สัตตบุษย์ | 2520 |  |
| 2 | พุทธรักษา | 2526 |  |
| 3 | ปาริชาติ | 2514 | ปัจจุบันได้รื้อถอนไปในปี 2567 |
| 4 | ราชพฤกษ์ | 2536 |  |
| 5 | อุดมวิทย์ | 2540 | สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงเสด็จมาเปิดอาคาร ณ ปี พ.ศ. 2542 |
| พยาบาล | มหาแถลง | 2542 |  |
| พลานามัย | - | 2519 |  |
| การงานอาชีพ | - | 2529 |  |
| ศิลปะ | - | 2535 |  |
| หอประชุมนพมาศ | - | 2536 |  |
| ประชาสัมพันธ์ | - | 2541 |  |
| พระพุทโธดมมงคล | - | 2541 |  |
| ศาลา 80 ปี อุดมดรุณี | - | 2541 |  |
| ปัญญาพัฒน์ | - | 2556 |  |
| เอนกประสงค์ / โดม | - | 2556 |  |
| โรงอาหาร | - | 2550 |  |
วิชาการ แผนการเรียน

โรงเรียนอุดมดรุณีมีเขตพื้นที่บริการในพื้นที่
ตำบลธานี อ.เมืองสุโขทัย จ.สุโขทัย
ตำบลบ้านกล้วย อ.เมืองสุโขทัย จ.สุโขทัย
ตำบลปากแควอ.เมืองสุโขทัย จ.สุโขทัย
ตำบลยางซ้าย อ.เมืองสุโขทัย จ.สุโขทัย
ตำบลบ้านหลุม อ.เมืองสุโขทัย จ.สุโขทัย
หมู่ 3  ตำบลบ้านป้อม อ.คีรีมาศ จ.สุโขทัย
ทำเนียบผู้บริหาร

| ทำเนียบผู้บริหารโรงเรียนอุดมดรุณี |
| --- | --- | --- | --- |
| ลำดับที่ | ชื่อ | ระยะเวลาดำรงตำแหน่ง | หมายเหตุ |
| 1 | นางเชื้อ เจริญวัฒนผล | 20 ก.พ. 2461 - 1 ต.ค. 2464 |  |
| 2 | นางสาวเชื้อ คชภูมิ | 15 ธ.ค. 2464 - 3 ก.ค. 2465 |  |
| 3 | นางสาวผัน เแสนโกศิก | 8 ส.ค. 2465 - 10 ม.ค. 2467 |  |
| 4 | นางสาวผิน ศรีตะนันต์ | 12 ก.พ. 2467 - 15 ม.ค. 2470 |  |
| 5 | นางนพ สุวรรณเกษร | 16 มี.ค. 2470 - 11 ส.ค. 2473 |  |
| 6 | นายเวทย์ มณีนิล | 12 ส.ค. 2473 - 20 ม.ค. 2477 |  |
| 7 | นางโกศล นิจโภค | 11 ส.ค. 2477 - 16 พ.ค. 2486 |  |
| 8 | นางสาวสมจิต สุขขำ | 7 มิ.ย. 2486 - 3 มิ.ย. 2489 |  |
| 9 | นางสาวฉันทนา เนื้อวิเชียร | 4 มิ.ย. 2489 - 4 มิ.ย. 2491 |  |
| 10 | นางสาวจำรุญรัตน์ ชมภูมิ่ง | 19 ก.ค. 2491 - 24 เม.ย. 2496 |  |
| 11 | นางสาวเฉลี่ย พิจลักษณ์ | 29 เม.ย. 2496 - 27 พ.ค. 2502 |  |
| 12 | นางบรรจบพร เหล่าไพโรจน์ | 30 มิ.ย. 2502 - 30 ก.ย. 2519 |  |
| 13 | นางสุวิทย์ เจริญศรี | 20 ต.ค. 2519 - 30 เม.ย. 2524 |  |
| 14 | นางถนัด มุกดาลอย | 16 เม.ย. 2524 - 10 ต.ค. 2528 |  |
| 15 | นางสาวศิวพร ก้อนบาง | 22 ต.ค. 2528 - 29 ต.ค. 2533 |  |
| 16 | นางเพ็ญศรี พืชพันธ์ | 29 ต.ค. 2533 - 16 ก.พ. 2539 |  |
| 17 | นายสงวน คงชู | 16 ก.พ. 2539 - 8 เม.ย. 2540 |  |
| 18 | นายวิทยา สุวรรณโรจน์ | 8 เม.ย. 2540 - 21 ส.ค. 2540 | รักษาการผู้อำนวยการโรงเรียน |
| 19 | นางสุมนา พุ่มประพาฬ | 21 ส.ค. 2540 - 12 ต.ค. 2543 |  |
| 20 | นายมานพ ดีมี | 13 ต.ค. 2543 - 14 พ.ย. 2544 |  |
| 21 | นางสาวนันทิยา ชุนณวงษ์ | 15 พ.ย. 2544 - 30 ก.ย. 2555 |  |
| 22 | นายสมจิต คงรักษา | 8 พ.ย. 2555 - 30 ก.ย. 2556 |  |
| 23 | นายศักดิ์สิทธิ์ อินทิพย์ | 21 พ.ย. 2556 - 30 ก.ย. 2558 |  |
| 24 | นายนรินทร์ โอวกุสุมสิริสกุล | 2 พ.ย. 2558 - 30 ก.ย. 2559 |  |
| 25 | นายเรืองวิทย์ ปรากฎวงษ์ | 1 พ.ย. 2559 - 30 ก.ย. 2564 |  |
| 26 | นายสาโรช เกตุสาคร | 1 ตุลาคม 2564 - ปัจจุบัน |  |
สหวิทยาเขตพระแม่ย่า

ดูเพิ่มเติมที่บทความ รายชื่อโรงเรียนในจังหวัดสุโขทัย
โรงเรียนอุดมดรุณีเป็นโรงเรียนประธานสหวิทยาเขตพระแม่ย่า รับผิดชอบโรงเรียนในสังกัดสำนักงานพื้นที่การศึกษามัธยมศึกษาสุโขทัย พื้นที่อำเภอกงไกรลาสและอำเภอคีรีมาศ โดยมีโรงเรียนในสังกัดทั้งหมด 6 โรงเรียน ได้แก่ โรงเรียนอุดมดรุณี (ประธานสหวิทยาเขต) โรงเรียนกงไกรลาศวิทยา โรงเรียนไกรในวิทยาคม รัชมังคลาภิเษก โรงเรียนหนองตูมวิทยา โรงเรียนคีรีมาศพิทยาคม โรงเรียนบ้านใหม่เจริญผลพิทยาคม
เขตสหวิทยาเขต จังหวัดสุโขทัย ปีพ.ศ.2566 (เลข 2 คือ สหวิทยาเขตพระแม่ย่า)
โรงเรียนสาธิตมัธยม มหาวิทยาลัยราชภัฏพระนครศรีอยุธยา

| โรงเรียนสาธิตมหาวิทยาลัยราชภัฏพระนครศรีอยุธยา (ฝ่ายมัธยม) |
| --- | --- |
Demonstration School of Phranakhon Si Ayutthaya Rajabhat University
ที่ตั้ง

เลขที่ 96 ถนนปรีดีพนมยงค์ ตำบลประตูชัย อำเภอพระนครศรีอยุธยา จังหวัดพระนครศรีอยุธยา 13000
ข้อมูล
ชื่ออื่น: สาธิต มรภ.อย.
ประเภท: โรงเรียนสาธิต
คติพจน์: ความรู้เด่น บุคลิกภาพดี มีคุณธรรม นำสังคม
สถาปนา: พ.ศ. 2528
หน่วยงานกำกับ: กระทรวงการอุดมศึกษา วิทยาศาสตร์ วิจัยและนวัตกรรม
ผู้อำนวยการ: ผศ. ปิยะ มีอนันต์
เพศ: สหศึกษา
จำนวนนักเรียน: 780 คน
ชั้นเรียนที่เปิดสอน: มัธยมศึกษาปีที่ 1-6
สี: ████ เหลือง แดง
เว็บไซต์: https://aru.ac.th/stay
โรงเรียนสาธิตมหาวิทยาลัยราชภัฏพระนครศรีอยุธยา (ฝ่ายมัธยม) (ภาษาอังกฤษ: Demonstration School of Phranakhon Si Ayutthaya Rajabhat University; อักษรย่อ: สาธิต มรภ.อย. / STAY) เป็นโรงเรียนสหศึกษาขนาดกลาง ประเภทโรงเรียนสาธิตในกำกับมหาวิทยาลัยราชภัฏ ปัจจุบันสังกัดกระทรวงการอุดมศึกษา วิทยาศาสตร์ วิจัยและนวัตกรรม
สถานที่ตั้งอยู่ในมหาวิทยาลัยราชภัฏพระนครศรีอยุธยา เลขที่ 96 ถนนปรีดีพนมยงค์ ตำบลประตูชัย อำเภอพระนครศรีอยุธยา จังหวัดพระนครศรีอยุธยา 13000 ปัจจุบันมีผู้ช่วยศาสตราจารย์ปิยะ มีอนันต์ ดำรงตำแหน่งเป็นผู้อำนวยการโรงเรียน
ประวัติสถานศึกษา > ยุคแรกเริ่ม : สาธิตวิทยาลัยครูพระนครศรีอยุธยา

โรงเรียนสาธิตมหาวิทยาลัยราชภัฏพระนครศรีอยุธยา เดิมใช้ชื่อโรงเรียนว่า "โรงเรียนสาธิตวิทยาลัยครูพระนครศรีอยุธยา" ก่อตั้งขึ้นมาจากการมองการณ์ไกลของนายโสภณ สุวรรณโรจน์ อธิการบดีวิทยาลัยครูพระนครศรีอยุธยาในสมัยนั้น ที่ต้องการให้วิทยาลัยครูพระนครศรีอยุธยาเป็นศูนย์กลางการจัดการศึกษาที่มีคุณภาพของจังหวัดพระนครศรีอยุธยา โดยเฉพาะอย่างยิ่งท่านต้องการให้ โรงเรียนสาธิตวิทยาลัยครูพระนครศรีอยุธยาเป็นห้องปฏิบัติการทางการศึกษาของอาจารย์ และนักศึกษาครู
โรงเรียนสาธิตวิทยาลัยครูพระนครศรีอยุธยาจึงได้ก่อตั้งขึ้นในปีการศึกษา 2528 ณ บริเวณวิทยาลัยครูพระนครศรีอยุธยา โดยเริ่มเปิดสอนในระดับชั้นมัธยมศึกษาปีที่ 1 จำนวน 2 ห้องเรียน
ประวัติสถานศึกษา > ยุคที่สอง : สาธิตสถาบันราชภัฏพระนครศรีอยุธยา

วันที่ 14 กุมภาพันธ์ พ.ศ. 2535 วิทยาลัยครูพระนครศรีอยุธยา ได้รับพระราชทานชื่อจากพระบาทสมเด็จพระปรมินทรมหาภูมิพลอดุลยเดชว่า "สถาบันราชภัฏ" และได้ทรงพระกรุณาโปรดเกล้าฯ ลงพระปรมาภิไธยในร่างพระราชบัญญัติสถาบันราชภัฏพุทธศักราช 2538 ซึ่งทางสำนักเลขาธิการคณะรัฐมนตรีได้ประกาศในราชกิจจานุเบกษา เล่มที่ 112  ตอนที่ 4 ก ลงวันที่ 24 มกราคม พ.ศ. 2538  จึงมีผลบังคับใช้ตั้งแต่วันที่ 25 มกราคม พ.ศ. 2538 ฉะนั้น จึงเปลี่ยนชื่อโรงเรียนเป็น "โรงเรียนสาธิตสถาบันราชภัฏพระนครศรีอยุธยา"
ประวัติสถานศึกษา > ยุคปัจจุบัน : สาธิตมัธยม มหาวิทยาลัยราชภัฏพระนครศรีอยุธยา

ด้วยพระมหากรุณาธิคุณเป็นล้นพ้น พระบาทสมเด็จพระปรมินทรมหาภูมิพลอดุลยเดช ได้มีพระบรมราชโองการ โปรดเกล้าโปรดกระหม่อมให้ตราพระราชบัญญัติมหาวิทยาลัยราชภัฏ พุทธศักราช 2547 ขึ้นไว้ และประกาศในราชกิจจานุเบกษา เล่มที่ 121 ตอนพิเศษ 23 ก ลงวันที่ 14 มิถุนายน พ.ศ. 2547 และมีผลบังคับใช้ตั้งแต่วันที่ 15 มิถุนายน พ.ศ. 2547  ด้วยเหตุนี้โรงเรียนจึงได้เปลี่ยนชื่อเป็น "โรงเรียนสาธิตมหาวิทยาลัยราชภัฏพระนครศรีอยุธยา"
ปัจจุบัน ทางโรงเรียนมีการเปิดการเรียนการสอนตั้งแต่ระดับชั้นมัธยมศึกษาปีที่ 1 จนถึงมัธยมศึกษาปีที่ 6 ระดับชั้นละ 4 ห้องเรียน มีจำนวนนักเรียนทั้งหมดประมาณ 780 คน โดยในระดับชั้นมัธยมศึกษาตอนปลาย ได้มีการเปิดสอนแยกเป็น 2 แผนกการศึกษา คือ แผนกวิทยาศาสตร์และคณิตศาสตร์และแผนกศิลปศาสตร์และคณิตศาสตร์
อาณาเขตที่ตั้งของสถานศึกษา

ทิศเหนือ จรดสระน้ำด้านทิศเหนือ
ทิศใต้ จรดถนนอู่ทอง และโรงเรียนสาธิตปฐมวัยมหาวิทยาลัยราชภัฏพระนครศรีอยุธยา
ทิศตะวันออก จรดอาคารภาควิชาดนตรี คณะครุศาสตร์ มหาวิทยาลัยราชภัฏพระนครศรีอยุธยา
ทิศตะวันตก จรดสระน้ำด้านทิศตะวันตก
สัญลักษณ์ประจำสถานศึกษา

สีประจำสถานศึกษา: สี "เหลือง-แดง"
สัญลักษณ์ประจำสถานศึกษา > ตราสัญลักษณ์ประจำสถานศึกษา : "พระที่นั่งอัฐทิศ : พระราชลัญจกรประจำพระองค์รัชกาลที่ 9"

ตราของโรงเรียนสาธิตฯ เป็นตราของมหาวิทยาลัยราชภัฏพระนครศรีอยุธยา ที่พระบาทสมเด็จพระเจ้าอยู่หัวฯ ทรงพระกรุณาโปรดเกล้าฯ พระราชทานตราสัญลักษณ์ประจำมหาวิทยาลัยราชภัฏ ตามที่กระทรวงศึกษาธิการได้นำความกราบทูลพระกรุณาขอพระราชทาน เพื่อเป็นสิริมงคลแก่สถาบันราชภัฏ ตราสัญลักษณ์ที่ทรงพระกรุณาโปรดเกล้าฯ พระราชทาน คือ ตราพระราชลัญจกรในพระบาทสมเด็จพระเจ้าอยู่หัวภูมิพลอดุลยเดช
ลักษณะเป็นรูปวงรี ภายในเป็นรูปพระที่นั่งอัฐทิศ ประกอบด้วยวงจักร กลางวงจักรมีอักขระเป็น อุ หรือ เลข 9 รอบวงจักรมีรัศมีเปล่งออกโดยรอบเหนือจักรเป็นรูปเศวตฉัตรเจ็ดชั้น ฉัตรที่ตั้งอยู่บนพระที่นั่งอิฐ (มีความหมายว่า การมีพระบรมเดชานุภาพ) ในแผ่นดิน โดยที่วันบรมราชาภิเษกตามโบราณราชประเพณีได้เสด็จประทับเหนือพระที่นั่งอัฐทิศ และสมาชิกรัฐสภาถวายน้ำอภิเษกจากทิศทั้งแปด มีวงรีวงหนึ่งเป็นกรอบรอบตราพระลัญจกรจารึกชื่อสถาบัน ต่อมาเมื่อสถาบันราชภัฏได้ปรับเป็นสถานภาพเป็นมหาวิทยาลัย ชื่อท่อนบนจารึกเป็นภาษาไทยว่า "มหาวิทยาลัยราชภัฏพระนครศรีอยุธยา" ท่อนล่างจารึกเป็นภาษาอังกฤษว่า "PHRANAKHON SI AYUTTHAYA RAJABHAT UNIVERSITY"
ทำเนียบผู้บริหาร

รายนามผู้บริหารสถานศึกษาตั้งแต่อดีตจนถึงปัจจุบันมีดังต่อไปนี้
| ลำดับที่ | คำนำหน้าชื่อ | ชื่อและสกุล | ตำแหน่ง | ระยะเวลาการดำรงตำแหน่ง  (ปีคริสต์ศักราช) |
| --- | --- | --- | --- | --- |
| 1 | นาง | อรธิรา บัวพิมพ์ | ผู้อำนวยการ | 1985 – 1989 |
| 2 | ว่าที่ ร.ต. | ดาวเรือง เรืองมณี | ผู้อำนวยการ | 1989 – 1993 |
| 3 | นาง | อรธิรา บัวพิมพ์ | ผู้อำนวยการ | 1993 – 1995 |
| 4 | ผศ. | บุญเชิด รัตนานันท์ | ผู้อำนวยการ | 1995 – 2003 |
| 5 | นาย | สุวัฒน์ ทับทิมเจือ | ผู้อำนวยการ | 2003 – 2005 |
| 6 | ผศ. | พินพง สัตยพันธ์ | ผู้อำนวยการ | 2005 – 2009 |
| 7 | ผศ. | สุวัฒน์ ทับทิมเจือ | ผู้อำนวยการ | 2009 – 2017 |
| 8 | ผศ.ดร. | สุวิทย์ ไวยกุล | รักษาการแทนผู้อำนวยการ | 2017 – 2019 |
| 9 | ผศ. | ปิยะ มีอนันต์ | ผู้อำนวยการ | 2019 – ปัจจุบัน |
กลุ่มโรงเรียนสาธิตระดับมัธยมศึกษาในสังกัดมหาวิทยาลัยราชภัฏ

| ชื่อสถานศึกษา | จังหวัด | เขต/อำเภอ | แขวง/ตำบล | เว็บไซต์ |
| --- | --- | --- | --- | --- |
| โรงเรียนมัธยมสาธิตมหาวิทยาลัยราชภัฏบ้านสมเด็จเจ้าพระยา | กรุงเทพมหานคร | ธนบุรี | หิรัญรูจี | http://mattayom.bsru.ac.th/ |
| โรงเรียนมัธยมสาธิตวัดพระศรีมหาธาตุ มหาวิทยาลัยราชภัฏพระนคร | กรุงเทพมหานคร | บางเขน | อนุสาวรีย์ | http://www.wpm.ac.th/ |
| โรงเรียนสาธิตมหาวิทยาลัยราชภัฏเทพสตรี | ลพบุรี | เมืองลพบุรี | ทะเลชุบศร | http://www.tru.ac.th/satit/ เก็บถาวร 2014-08-18 ที่ เวย์แบ็กแมชชีน |
| โรงเรียนสาธิตมหาวิทยาลัยราชภัฏนครปฐม | นครปฐม | เมืองนครปฐม | นครปฐม | http://st.npru.ac.th/ |
| โรงเรียนสาธิตมหาวิทยาลัยราชภัฏนครสวรรค์ | นครสวรรค์ | เมืองนครสวรรค์ | นครสวรรค์ตก | http://satit.nsru.ac.th/ เก็บถาวร 2014-01-11 ที่ เวย์แบ็กแมชชีน |
| โรงเรียนสาธิตมหาวิทยาลัยราชภัฏพระนครศรีอยุธยา | พระนครศรีอยุธยา | พระนครศรีอยุธยา | ประตูชัย | http://satitay.aru.ac.th/ เก็บถาวร 2014-02-13 ที่ เวย์แบ็กแมชชีน |
| โรงเรียนสาธิตมหาวิทยาลัยราชภัฏเพชรบุรี | เพชรบุรี | เมืองเพชรบุรี | นาวุ้ง | http://satit.pbru.ac.th/ เก็บถาวร 2012-03-03 ที่ เวย์แบ็กแมชชีน |
| โรงเรียนสาธิตมหาวิทยาลัยราชภัฏมหาสารคาม | มหาสารคาม | เมืองมหาสารคาม | ตลาด | http://satit.rmu.ac.th/ เก็บถาวร 2007-08-09 ที่ เวย์แบ็กแมชชีน |
| โรงเรียนสาธิตมหาวิทยาลัยราชภัฏวไลยอลงกรณ์ ในพระบรมราชูปถัมภ์ | ปทุมธานี | คลองหลวง | คลองหนึ่ง | http://satit.vru.ac.th/ เก็บถาวร 2009-01-30 ที่ เวย์แบ็กแมชชีน |
| โรงเรียนสาธิตมหาวิทยาลัยราชภัฏสวนสุนันทา ในพระอุปถัมภ์ฯ | กรุงเทพมหานคร | ดุสิต | วชิระ | http://www.sd.ssru.ac.th/ |
| โรงเรียนสาธิตมหาวิทยาลัยราชภัฏอุตรดิตถ์ | อุตรดิตถ์ | เมืองอุตรดิตถ์ | ท่าอิฐ | http://satit.uru.ac.th/ เก็บถาวร 2007-10-12 ที่ เวย์แบ็กแมชชีน |
ดูเพิ่ม

โรงเรียนสาธิตในสังกัดมหาวิทยาลัยราชภัฏ
สาธิตราชภัฏสัมพันธ์
มหาวิทยาลัยราชภัฏพระนครศรีอยุธยา
แหล่งข้อมูลอื่น

เว็บไซต์อย่างเป็นทางการ เก็บถาวร 2014-02-13 ที่ เวย์แบ็กแมชชีน
เว็บไซต์ข่าวสาร
โรงเรียนสาธิตมัธยม มหาวิทยาลัยราชภัฏพระนครศรีอยุธยา ที่เฟซบุ๊ก
| ด ค ก รายชื่อโรงเรียนสาธิตในประเทศไทย |
| --- | --- |
มหาวิทยาลัยรัฐ/   มหาวิทยาลัยในกำกับของรัฐ:  เกษตรศาสตร์  เกษตรศาสตร์ กำแพงแสน  ขอนแก่น  ขอนแก่น หนองคาย  จุฬาลงกรณ์  เชียงใหม่  ธรรมศาสตร์  นครพนม  นเรศวร  บูรพา  บูรพา อาชีวศึกษา  พระจอมเกล้าเจ้าคุณทหารลาดกระบัง  พระจอมเกล้าธนบุรี  พะเยา  มหาสารคาม  มหิดล  รามคำแหง  รามคำแหง บางนา  ศรีนครินทรวิโรฒ ปทุมวัน  ศรีนครินทรวิโรฒ ประสานมิตร  ศรีนครินทรวิโรฒ องครักษ์  ศิลปากร  สงขลานครินทร์  สงขลานครินทร์ อิสลามศึกษา  สวนดุสิต  สวนดุสิต ลำปาง  สวนดุสิต สุพรรณบุรี  สวนดุสิต นครนายก 
มหาวิทยาลัยราชภัฏ:  กาญจนบุรี  จันทรเกษม  เชียงราย  เชียงใหม่  เทพสตรี  ธนบุรี  นครปฐม  นครราชสีมา  นครศรีธรรมราช  นครสวรรค์  บ้านสมเด็จเจ้าพระยา  พระนคร  พระนครศรีอยุธยา  พิบูลสงคราม  เพชรบุรี  เพชรบูรณ์  มหาสารคาม  ยะลา  ร้อยเอ็ด  รำไพพรรณี  เลย  วไลยอลงกรณ์ ในพระบรมราชูปถัมภ์  ศรีสะเกษ  สกลนคร  สงขลา  สวนสุนันทา  สุรินทร์  หมู่บ้านจอมบึง  อุดรธานี  อุตรดิตถ์  อุบลราชธานี 
มหาวิทยาลัย  เทคโนโลยีราชมงคล:  สาธิตนวัตกรรม ธัญบุรี  อนุบาลสาธิตราชมงคล ธัญบุรี  อีสาน 
มหาวิทยาลัยเอกชน:  กรุงเทพธนบุรี  การจัดการปัญญาภิวัฒน์  รังสิต  รังสิต เชียงใหม่  สาธิตปฐมวัย มหาวิทยาลัยหอการค้าไทย 
กิจกรรม:  สาธิตสามัคคี  สาธิตราชภัฏสัมพันธ์  สาธิตวิชาการ
โรงพยาบาลจุฬาลงกรณ์

ระวังสับสนกับ โรงพยาบาลจุฬาภรณ์
| โรงพยาบาลจุฬาลงกรณ์ สภากาชาดไทย |
| --- | --- |
สภากาชาดไทย

อาคารภูมิสิริมังคลานุสรณ์

ภูมิศาสตร์
ที่ตั้ง: 1873 ถนนพระรามที่ 4 แขวงปทุมวัน, เขตปทุมวัน, กรุงเทพมหานคร, ไทย
พิกัด: 13°43′56″N 100°32′12″E﻿ / ﻿13.732181°N 100.536730°E﻿ / 13.732181; 100.536730
หน่วยงาน
ประเภท: โรงพยาบาลสภากาชาดไทย โรงพยาบาลมหาวิทยาลัย 
สังกัด: สภากาชาดไทย คณะแพทยศาสตร์ จุฬาลงกรณ์มหาวิทยาลัย
บริการสุขภาพ
มาตรฐาน: Advance HA
แผนกฉุกเฉิน: มี
จำนวนเตียง: 1,432
ลานจอดเฮลิคอปเตอร์: มี
ประวัติ
เปิดให้บริการ: 30 พฤษภาคม พ.ศ. 2457; 110 ปีก่อน (2457-05-30)
ลิงก์
เว็บไซต์: chulalongkornhospital.go.th
โรงพยาบาลจุฬาลงกรณ์ สภากาชาดไทย เป็นโรงพยาบาลสังกัดสภากาชาดไทย ในเขตปทุมวัน กรุงเทพมหานคร ก่อตั้งขึ้นใน พ.ศ. 2457 ตามพระราชดำริพระบาทสมเด็จพระมงกุฎเกล้าเจ้าอยู่หัว เป็นที่ตั้งและที่ดำเนินการเรียนการสอนให้กับคณะแพทยศาสตร์ จุฬาลงกรณ์มหาวิทยาลัย ถือเป็นโรงพยาบาลโรงเรียนแพทย์แห่งที่สองของประเทศไทย ต่อจากโรงพยาบาลศิริราช นอกจากนี้คณาจารย์สังกัดคณะแพทยศาสตร์ จุฬาลงกรณ์มหาวิทยาลัย ยังปฏิบัติหน้าที่เป็นแพทย์ประจำโรงพยาบาลจุฬาลงกรณ์ด้วย
การส่งเสริมพัฒนาการของโรงพยาบาล

โรงพยาบาลจุฬาลงกรณ์ สภากาชาดไทย เป็นหน่วยงานในสังกัดของสภากาชาดไทยซึ่งเป็นองค์กรสาธารณกุศลไม่แสวงหาผลกำไร จึงมีความจำเป็นอย่างยิ่งที่จะต้องได้รับการสนับสนุนจากภาคประชาชนเพื่อดำเนินการพัฒนาในทุก ๆ ด้าน โดยเฉพาะเมื่อมีความร่วมมือกับคณะแพทยศาสตร์ จุฬาลงกรณ์มหาวิทยาลัย ทำให้โรงพยาบาลมีภารกิจหลากหลายด้านมากขึ้น เช่น ให้บริการการรักษา ร่วมกับคณะแพทย์จัดการศึกษาเพื่อผลิตแพทย์ และนักวิทยาศาสตร์ที่มีความสามารถสู่สังคม ซึ่งล้วนเป็นเรื่องสำคัญและใช้ทรัพยากรมาก  ด้วยเหตุนี้โรงพยาบาลจึงเปิดรับความช่วยเหลือจากภาคประชาชนหลายด้าน อาทิ
การส่งเสริมพัฒนาการของโรงพยาบาล > การอุทิศร่างกายเพื่อการศึกษา

ประชาชนผู้บริจาคร่างกายจะเป็นส่วนสำคัญในการพัฒนาการศึกษาแพทยศาสตร์อย่างมาก เพราะการอุทิศร่างกายถือเป็นการสอนนิสิตแพทย์ให้เข้าใจร่างกายมนุษย์อย่างครบทุกมิติ ทำให้นิสิตแพทย์สามารถปฏิบัติหัตถการกับผู้ป่วยได้อย่างถูกต้องสมบูรณ์ และยังเป็นการฝึกทักษะการผ่าตัดให้ชำนาญ ช่วยลดโอกาสการผิดพลาดในการทำการรักษาได้อย่างดีเยี่ยม จึงเป็นการได้ช่วยพัฒนาโรงพยาบาลทั้งด้านวิชาการและการรักษาและนอกจากจะได้ส่งเสริมการเรียนแพทย์ของนิสิต ผู้อุทิศร่างกายยังสามารถช่วยสร้างองค์ความรู้เมื่อท่านอุทิศร่างกายเพื่อการฝึกผ่าตัดและวิจัยทางการแพทย์ ผู้มีความประสงค์จะอุทิศร่างกายฯ เมื่อถึงแก่กรรมแล้ว ให้โรงพยาบาลจุฬาลงกรณ์ สภากาชาดไทย สามารถติดต่อสอบถามรายละเอียดขอแบบฟอร์มพร้อมส่งแบบฟอร์มที่กรอกข้อความแล้วได้ที่ ศาลาทินทัต ด้านข้างอาคาร ภปร. โรงพยาบาลจุฬาลงกรณ์ สภากาชาดไทย
โรงพยาบาลจุฬาลงกรณ์ สภากาชาดไทย ทำหน้าที่เป็นโรงพยาบาลโรงเรียนแพทย์ของคณะแพทยศาสตร์ จุฬาลงกรณ์มหาวิทยาลัย ซึ่งถือเป็นโรงเรียนแพทย์ขนาดใหญ่ ในแต่ละปีมีการเรียนการสอนหลายสาขาวิชา มีการฝึกหัดแพทย์เพิ่มพูนประสบการณ์จำนวนมาก และมีการฝึกผ่าตัดกว่า 100 ครั้งต่อปี ทำให้การศึกษาผ่านร่างอาจารย์ใหญ่มีความจำเป็นอย่างยิ่งต่อพันธกิจและภาระงานด้านวิชาการดังกล่าว ที่จะผลิตบุคลากรทางการแพทย์ที่มีคุณภาพ มีทักษะพร้อมออกสู่สังคมไทย ผู้อุทิศร่างกายให้กับโรงพยาบาลจุฬาลงกรณ์ สภากาชาดไทย จึงถือว่าเป็นบุคคลที่มีคุณูปการสูงยิ่งต่อวงวิชาการด้านแพทยศาสตร์และการบริการสุขภาพของประเทศไทย
ปัจจุบันการลงทะเบียนอุทิศร่างกายเพื่อการศึกษาแก่คณะแพทยศาสตร์ จุฬาลงกรณ์มหาวิทยาลัย สามารถทำได้ง่ายขึ้นผ่านทางอินเทอร์เน็ต ผ่านเว็บไซต์ของโรงพยาบาลจุฬาลงกรณ์ สภากาชาดไทย โดยเลือกเมนู อุทิศร่างกายเพื่อการศึกษา เก็บถาวร 2018-10-03 ที่ เวย์แบ็กแมชชีน ของฝ่ายกายวิภาคศาสตร์ โรงพยาบาลจุฬาลงกรณ์ สภากาชาดไทย
การส่งเสริมพัฒนาการของโรงพยาบาล > การบริจาคอวัยวะ

ปัจจุบันโรงพยาบาลจุฬาลงกรณ์ สภากาชาดไทย มีผู้ป่วยระยะสุดท้ายที่มีอาการเจ็บป่วยขั้นร้ายแรงจากที่อวัยวะสำคัญไม่สามารถทำงานได้หรือทำงานผิดปกติเป็นจำนวนมาก การได้รับการปลูกถ่ายอวัยวะจากผู้บริจาคจึงเป็นวิธีการรักษาที่ดีที่สุด อวัยวะที่สามารถบริจาคได้ ได้แก่ หัวใจ ตับ ไต ปอด ตับอ่อน กระดูก ฯลฯ ติดต่อแสดงความจำนงได้ที่ ศูนย์รับบริจาคอวัยวะสภากาชาดไทย อาคารเทิดพระเกียรติสมเด็จพระญาณสังวร (เจริญ สุวฑฺฒโน) ชั้น 5 ถนนอังรีดูนังต์ ปทุมวัน กรุงเทพฯ 10330 โทร. 1666
การส่งเสริมพัฒนาการของโรงพยาบาล > การบริจาคอวัยวะ > มีขั้นตอนการบริจาค

กรอกรายละเอียดในใบแสดงความจำนงบริจาคอวัยวะให้ชัดเจน ที่อยู่ควรจะตรงกับทะเบียนบ้าน (หากต้องการให้ส่งบัตรประจำตัวไปยังสถานที่อื่น กรุณาระบุ)
พิมพ์ใบแสดงความจำนงบริจาค ส่งเอกสารมายังศูนย์รับบริจาคอวัยวะสภากาชาดไทย ตามที่อยู่ด้านล่าง และเมื่อศูนย์รับบริจาคอวัยวะฯ ได้รับใบแสดงความจำนงบริจาคอวัยวะของท่านแล้ว ศูนย์รับบริจาคอวัยวะฯ จะส่งบัตรประจำตัวผู้มีความจำนงบริจาคอวัยวะให้ตามที่อยู่ที่ได้ระบุไว้
หลังจากที่ท่านได้รับบัตรประจำตัวผู้มีความจำนงบริจาคอวัยวะจากศูนย์รับ บริจาคอวัยวะฯ แล้ว อย่าลืมกรอกชื่อ และรายละเอียดการบริจาคลงในบัตร
กรุณาเก็บบัตรประจำตัวผู้แสดงความจำนงบริจาคอวัยวะไว้กับตัวท่าน หากสูญหายกรุณาติดต่อกับศูนย์รับบริจาคอวัยวะสภากาชาดไทย
การส่งเสริมพัฒนาการของโรงพยาบาล > การบริจาคอวัยวะ > คุณสมบัติผู้สนใจบริจาค

ผู้บริจาคอวัยวะต้องมีอายุไม่เกิน 60 ปี
เสียชีวิตจากสภาวะสมองตายด้วยสาเหตุต่าง ๆ
ปราศจากโรคติดเชื้อ และโรคมะเร็ง
ไม่เป็นโรคเรื้อรัง เช่น เบาหวาน, โรคหัวใจ, โรคไต, ความดันโลหิตสูง, โรคตับ และไม่ติดสุรา
อวัยวะที่จะนำไปปลูกถ่ายต้องทำงานได้ดี
ปราศจากเชื้อที่ถ่ายทอดทางการปลูกถ่ายอวัยวะ เช่น ไวรัสตับอักเสบชนิดบี, ไวรัสเอชไอวี ฯลฯ
จำเป็นอย่างยิ่งที่จะต้องแจ้งเรื่องการบริจาคอวัยวะแก่บุคคลในครอบครัวหรือญาติให้รับทราบด้วย
อาคารและสิ่งก่อสร้าง

ภายในโรงพยาบาลจุฬาลงกรณ์ สภากาชาดไทย มีอาคารและสิ่งก่อสร้างที่มีความสำคัญทางประวัติศาสตร์ และเป็นพระราชานุสรณ์ของบุคคลสำคัญในราชวงศ์หลายพระองค์